ຊາຍ​ໄທສັນຊາດອາເມຣິກັນ ຍອມຮັບຜິດຕໍ່ຂໍ້​ຫາ ​​ໝິ່ນ​ປະ​ໝາດ​ສະ​ຖາ​ບັນກະສັດໄທ
ນາຍ Joe Gordon ທີ່​ເກີດ​ຢູ່​ໄທ ​ເວົ້າວ່າ ລາວ​ບໍ່​ຢາກ​ຈະ​ສູ້​ຄະດີ ແຕ່ລາວ​ກໍ​ຫວັງວ່າ ຈະ​ໄດ້​ຮັບ​ການ​ຊ່ອຍ​ເຫຼືອ​ຈາກ ​ທາງ​ລັດຖະບານສະຫະລັດ.
ຊາຍໄທສັນຊາດອາເມຣິກັນຄົນນຶ່ງໄດ້ຍອມຮັບຜິດຕໍ່ຂໍ້ຫາໝິ່ນປະໝາດແລະລົບລູ່ສະຖາບັນ ກະສັດ ຊຶ່ງອາດຖືກຕິດຄຸກເຖິງ 15 ປີ ຕາມກົດໝາຍໝິ່ນປະໝາດພະມະຫາກະສັດຂອງໄທ ໃນການກ່າວຕໍ່ພວກນັກຂ່າວກ່ອນຈະເຂົ້າໄປ ໃນສານອາຍາຂອງບາງກອກໃນວັນຈັນມື້ນີ້ ນາຍ Joe Gordon ທີ່ເກີດຢູ່ໄທນັ້ນ ເວົ້າ ວ່າ ລາວບໍ່ຢາກຈະສູ້ຄະດີ ແຕ່ລາວກໍຫວັງ ວ່າຈະໄດ້ຮັບການຊ່ອຍເຫຼືອຈາກທາງລັດ ຖະບານສະຫະ ລັດໃຫ້ລາວພົ້ນໂທດ ນາຍ Gordon ອາຍຸ 55 ປີ ທີ່ອາໄສຢູ່ໃນ ລັດ Colorado ທາງພາກກາງຂອງສະຫະ ລັດ ໄດ້ຖືກຈັບໃນເດືອນພຶດສະພາ ໃນຂະ ນະທີ່ຢ້ຽມຢາມປະເທດໄທແລະໄດ້ຖືກຟ້ອງ ຮ້ອງໃນຂໍ້ຫານໍາເອົາຂໍ້ມູນທີ່ຖືວ່າເປັນການ ລົບລູ່ຕໍ່ສະຖາບັນກະສັດແລະລາດຊະວົງ ໄທ ລົງໃນໜ້າ blog ສະແດງຄວາມເຫັນ ຂອງລາວ ແລະເອົາບົດແປຂອງປື້ມທີ່ ຕ້ອງຫ້າມຫົວນຶ່ງ ມາລິ້ງໃສ່ກັບໜ້າ blog ຂອງລາວ ໃນຂະນະທີ່ລາວດໍາລົງຊີວິດຢູ່ໃນສະຫະລັດ